**Eleni Foureira** eller **Eléni Fouréira** (fødd 7. mars 1987) er ein gresk songar, dansar og skodespelar. Ho byrja musikkarrieren sin i 2007 som medlem av den greske jentegruppa Mystique. I 2010 innleidde ho solokarrieren sin og har gjeve ut ei rekkje singlar som har selt bra i Hellas og på Kypros. Ho har òg vunne fleire musikk- og bransjeprisar. Fouréira representerte Kypros i Eurovision Song Contest 2018, der ho kom på andreplass med songen «Fuego».

Bakgrunn
--------

Fouréira vart fødd av albanske foreldre i Fier i Albania, men på grunn av den albanske borgarkrigen i 1997 flykta familien og busette seg i nabolandet Hellas. Fouréira vaks opp i Kallithea kommune ved Athen, og ho vart tidleg musikkinteressert. Allereie som barn lærte ho å spela gitar og dreiv med teater i tre år.

Fouréira vart kjend for eit større gresk publikum i 2007, då ho var medlem i gruppa Mystique. I 2009 gjekk medlemmane kvar til sitt, og Fouréira byrja på solokarrieren sin og fekk platekontrakt med Universal Music i Hellas. I 2010 gav ho ut debutalbumet *Eléni Fouréira* som nådde platinastatus i Hellas, og ho følgde opp med to nye album, *Ti poniro mou zitas* og *Anemos agapis*, i 2012 og 2014 på selskapet Minos EMI. Begge albuma vart godt motteke i Hellas og på Kypros. I 2015 bytta ho igjen plateselskap til Panik Records, der ho gav ut sit fjerde album, *Vasilissa*, i 2017.

Eurovision Song Contest
-----------------------

Fouréira har gjort fleire forsøk på å deltake i Eurovision Song Contest for både Hellas og Kypros. I 2010 deltok ho i den greske finalen, saman med Manos Pyrovolakis og songen «Kivotos tou Noko». Dei kom på andreplass bak vinnaren Jórgos Alkaíos og songen «OPA!». Under den greske finalen i 2013, framførte ho ein versjon av den ukrainske vinnarsongen frå 2004, «Wild Dances».

I 2016 og 2017 sende Fouréira inn bidrag til den greske kringskastaren ERT, men den greske kringkastaren avslo begge bidraga og valde i staden andre artistar og songar til å representere landet.

I februar 2018 stadfesta den kypriotiske kringskastaren RIK at Fouréira skulle representere Kypros i Eurovision Song Contest 2018 i Lisboa. Fouréira deltok med songen «Fuego», skriven av den svensk-greske låtskriveren Alexander Papaconstantinou. Den enda på ein andreplass i finalen, den beste plasseringa til Kypros i Eurovision Song Contest sidan debuten i 1981.

Diskografi
----------

### Album

* 2010 – *Eleni Foureira*
* 2012 – *Ti poniro mou zitas*
* 2014 – *Anemos agapis*
* 2017 – *Vasilissa*

### Singlar (utval)

* 2011 – «Simadia» (med Panagiotis Petrakis)
* 2011 – «Reggaeton»
* 2012 – «Fotia» (med NEVMA)
* 2013 – «Radevou stin paralia» (med Marios Brasil)
* 2015 – «Ladies»
* 2015 – «Stod theo me pai» (cover av Nadav Guedjs «Golden Boy», Israels Eurovision-bidrag i 2015)
* 2015 – «Pio dinata»
* 2016 – «Delicious»
* 2017 – «Vasilissa»
* 2018 – «Fuego»

Referansar
----------

1. ↑  «Eleni Foureira to fly the flag for Cyprus with 'Fuego' - Eurovision Song Contest Lisbon 2018». Henta 8. mai 2018.
2. ↑  «Eleni Foureira - Eurovision Song Contest Lisbon 2018». Arkivert frå originalen 8. mai 2018. Henta 8. mai 2018.
3. ↑  «Eleni Foureira releases rejected Greek ESC 2016 entry "Come Tiki Tam"». *wiwibloggs* (på engelsk). 15. oktober 2016.
4. ↑  «Did Greece reject the Cypriot Eurovision entry?». *EuroVisionary* (på engelsk). 2. februar 2018.
5. ↑  «Alex Papaconstantinou will compose 2018 Cyprus Eurovision entryParikiaki | Parikiaki Cyprus and Cypriot News» (på engelsk). Henta 8. mai 2018.
6. ↑  «Cyprus – Eurovision Song Contest». Henta 14. mai 2018.

* *Denne artikkelen bygger på «Eléni Fouréira» frå Wikipedia på bokmål, den 19. mars 2021.*


|  |  |
| --- | --- |
| Autoritetsdata | 
* VIAF
* GND
* BBC Things
* MusicBrainz (artist)
* Discogs (artist)
* AllMusic (artist)

 |